Sálvame Deluxe - Opinió - Rubí TV\nDireu que últimament segueixo molt Tele5 i no és cert, però vivint a Rubí i veient com van les coses, potser em convindria. A veure, tinc fixada a la pàgina de l’ordinador, els resultats d’aquestes eleccions a la Ciutat i al conjunt del País. I torno a flipar. Porto uns dies que Déu ni do.\nEn una primera lectura, confirmo la pluralitat de colors que entren al Parlament i que han 'pillat' espai aquí. Set en total. D’una banda les opcions que tenien per bandera el dret a decidir i més: CIU, ERC i CUP, baixen en percentatge respecte al tant per cent assolit a nivell nacional. El cas de CIU és escandalós. Només Iniciativa, que també podem situar en aquest grup, aconsegueix millor resultat percentual que en el conjunt de Catalunya. El total per a aquestes formacions és del 45% quan al global, arriben al 56%. L’altre grup de forces polítiques, totes superen en percentatge la mitjana catalana. El cas del PSC és significatiu.\nI què en podem deduir de tot això? Doncs que si hem de fer cas a la presència de candidats rubinencs a les llistes, tan Iniciativa com el PSC haurien rendibilitzat molt més la presència de Marta Ribas i Carme García que no pas CIU amb Pere Torres. Però això no seria una raó convincent. Quan obrim l’enfoc, ens adonem que sense tenir candidat, ni tan sols cap visible a Rubí, Ciutadans ha entrat amb molta força en el còmput local. El percentatge de més del 12% que supera ERC i quasi empata amb ICV-EUiA, és clarament constatable.\nDurant el matí d’ahir, vaig recórrer alguns col·legis electorals i a banda de comprovar l’alta participació, observava com una majoria de votants duia les paperetes de casa. Alguns dels interventors posats pels partits, arrufaven el nas davant d’aquesta evidència. Aquesta reserva del vot, provoca també l’alteració en les enquestes a peu d’urna i fins i tot les que es fan d’avançada com a vot declarat.\nÉs evident que ningú s’esperava la davallada tan forta de CIU. Ha estat un error tàctic en la convocatòria electoral i de la pròpia campanya. A la vegada, un càstig a dos anys de govern en crisi i de la manera com s’ha administrat la possible superació d’aquesta crisi. Tots els governs que han governat aquests temps tan desgraciats, en pateixen conseqüències. Hi haurà analistes molt més qualificats que sabran valorar aquesta situació a nivell general i, determinaran el grau de col·lapse en el procés sobiranista que això pot representar. Malgrat el gran paper d’Oriol Junqueras i d’ERC, ahir no hi havia excessives cares de felicitat a ca l’Arés Tubau. Demostració d’intel·ligència davant el que pot venir i com pot venir.\nA nivell de ciutat, crec que qui més ha treballat el carrer, s’ha endut els millors resultats. El PSC ha fet un esforç per superar les seves horribles previsions. I ho ha hagut de fer bolcant-se en el cara-cara, porta-porta i demés estratègies tradicionals. D’altres qui sap si els ha traït l’excessiva inèrcia i confiança en resultats històrics. Aquestes eren unes eleccions excepcionals i per tant ningú podia complaure’s ni relaxar. Situació de crisi terrible i oportunitat històrica d’avançar en el terreny nacional, no eren fàcilment digeribles i calia donar-les mastegades i d’una manera complementària, tal com ja havíem escrit en aquestes mateixes pàgines digitals.\nA treballar doncs que la cosa a nivell nacional no serà fàcil i en el local, la irrupció amb força de partits als quals ni tan sols hi podem posar cara i que només l’oportunisme mediàtic (i el doctrinal) ha potenciat, destaroten un panorama que farà suar els representants polítics municipals que ara mateix, amb prou feines saben on són.\nCom diu la sintonia del Sálvame que ningú mira però que tothom veu: '... Soy un naúfrago'.\nA "mateixa història sempre ja cansa..." : Superat!!!!!???? Espanya permet i subvenciona partits feixistes, autoritza manifestacions i actes en favor del feixisme que va fer retrocedir el país 50 anys quan estava gairebé a la vanguarda europea, permet que el cap d'Estat sigui l'hereu del dictador que volia aniquilar el nostre poble i no il·legalitza les banderes del pollastre que són signes de repressió i sotmetiment a la força. Benvinguda al teu país noia!!! Estaria bé passar pàgina oi?? com dius tu... `millor oblidar. Doncs no. Si no han pagat els culpables, perquè hem d'acceptar de mantenir-los ???? No s'ha superat perquè no es vol.\nLa mateixa història sempre ja cansa...\n"Traiem-nos la vena a Rubí", disculpa la meva ignorància, però em podries explicar la relació que hi ha entre la dictadura i el PP ó C's? Perquè jo no la veig, però possiblement és que sóc una ignorant.\nSempre, sempre, traient el tema de la dictadura... Vinga va, home, que això ja ha d'estar superat!!! Per favor! Que sembleu els primers interessats a que no es passi mai pàgina! I si no t'agraden ni Rubí ni Espanya, a dia d'avui no tenim ni fronteres, així que pots marxar a un altre país i deixar el teu lloc de feina a una altra persona. Gràcies.\nTraiem-nos la vena a Rubí\nRubí és el que és i això ja no ho podem canviar. Els rubinencs de tota la vida, botiguers, empresaris, entitats... han votat per CiU. Els fills d'aquests que no "llepen" del partit s'han passat a ERC per si poden "llepar" d'un altre plat. Els immigrants, que després de 40 o 50 anys al poble ja no ho són i no se n'han adonat, voten PSC o ICV perquè al "pueblo" ja els votaven. I el del PP i C's són els qui per una raó o una altra no han paït que després de la dictadura els fessin pagar a ells o les seves famílies tot el mal que van fer a la gent del poble. Sóc rubinenc però no vull ser-ho, com tampoc vull ser espanyol.\nAnalista de pega.\nPer primer cop a la meva vida he vist una resposta sensata davant les urnes de la societat catalana. És clar que la movilització de la gent ha estat degut al procés sobiranista. Aquesta gent ha triat en funció de la seva ideologia, i els sobiranistes s'han adonat que el referèndum i la independència no pot ser cosa d'un de sol. La majoria absoluta de CiU ha fet por perquè massa cops ens han fallat. Així que Catalunya ha dit NO a les retallades absurdes i sistemàtiques, i ha dit SI a un procés sobiranista de tots i per a tots. CATALUNYA INTEL·LIGENT!! CATALUNYA INDEPENDENT!!!!\nSi que crec que CIU ha comès errors però que al final el panorama nacional reflexa la situació de Catalunya de cara a una possible consulta. Amplia majoria a favor de la sobirania catalana (63 %- CIU IC ERC CUP), majoritariament independentista (52 %- CIU IC ERC CUP) amb una minoria unionista important (22 % PP i Cs) i una més important que no està posicionada clarament (26 % de PSC IC). No vec el got mig ple sinó bastant ple. Una abraçada\nCIU ha deballat molt poc a Comarques i molt al cinturo roig. No només a Rubí. Simplificant, la diferència a comarques és el vot que ha anat a ERC.La resta de baixada al cinturo roig, crec que es deu a què molta gent que va votar CIU al 2010 i ara ha votat a PSC o, directament, a Ciutadans, fet que ha frenat la caiguda del PSC, ja que molts d'ells han votat a Cs. Al 2010 CIU era l'alternativa a un PSC en devallada.Ara aquest votant no veu tant a CIU com a alternativa sinó com una postura massa independentista i de centre-dreta.\nPer altra banda, crec que la única opció de CIU era convocar eleccions després de l'11S i el fracàs del pacte fiscal.\nEtiquetes: Jordi Margarit, eleccions, 25-N


GUIA Totes les mobilitzacions de la Diada | NacióDigital\nLa manifestació de l'ANC i un acte de la societat civil per l'absolució d'Òmnium ocuparan la tarda de l'Onze de Setembre, mentre que els actes institucionals i les agulles il·luminades de Montserrat prometen espectacle durant la vigília\nper Aida Morales , 4 de setembre de 2019 a les 20:30 |\nParticipants a la Diada de l'Onze de Setembre. | Adrià Costa\nCompte enrere per a la Diada de l'Onze de Setembre. Una efemèride que, com cada any, commemorarà el setge de Barcelona de 1714, amb diferents mirades polítiques, tot i que aquest cop molt focalitzades en la repressió. Si bé els partits unionistes ja han afirmat que no participaran a l'acte institucional de la Diada que organitzen conjuntament el Parlament i el Govern perquè consideren que és una "reivindicació independentista", l'ANC, Òmnium, i els partits partidaris de la independència encaren els actes d'aquest dia com l'avantsala del que ha de ser la gran mobilització a la sentència de l'1-O al Tribunal Suprem.\nLa Diada, doncs, es presenta de forma diversa, molt vinculada a l'Assemblea Nacional Catalana -que torna a organitzar la manifestació de la tarda-, però també amb un alt contingut polític i reivindicatiu durant els dies previs i posteriors, tant arreu del país com a casals d'arreu del món. Enguany, la preparació dels actes de la Diada s'ha tenyit de polèmica pels retrets de la societat civil als partits, a qui demanaven que abandonessin les seves diferències estratègiques en favor de la unitat. Un esforç que ha acabat donant resultat i que, després d'unificar el discurs, durant les últimes ha aconseguit reactivar una mobilització que semblava apagada. Aquestes són totes les mobilitzacions de la Diada.\n- Acte institucional de l'Onze de Setembre\nCom és habitual, el Govern de la Generalitat i el Parlament de Catalunya organitzen l'acte institucional de la Diada. Aquest, que enguany tindrà com a eixos principals la reivindicació de la resistència col·lectiva i la llibertat dels presos i exiliats sota el lema "Tornarem", es realitzarà el dia 10 de setembre al vespre a la plaça de Sant Jaume de Barcelona. La consellera de la Presidència, Meritxell Budó, ja va afirmar que, davant d'una Diada novament "excepcional", calia "tornar a defensar" els drets democràtics, polítics i nacionals de Catalunya. Per altra banda, a partir de les 20.00 hores es farà el repartiment de medalles d'or a l'Auditori del Parlament. A més dels independentistes, els comuns i l'alcaldessa de Barcelona, Ada Colau, hi participaran.\n- Acte "Llum i Llibertat" a Montserrat\nUn total de 131 agulles de Montserrat s'il·luminaran la mitjanit del 10 a l'11 de setembre per reclamar "la llibertat" de Catalunya. L'acte, organitzat per Artistes de la República, l'ANC, i la Federació d'Entitats Excursionistes de Catalunya, busca alhora homenatjar els 131 presidents que ha tingut la Generalitat. L'acció, batejada com "Llum i Llibertat", la realitzaran escaladors que ascendiran simultàniament el massís per a col·locar els farells, i comptarà amb la presència del president Quim Torra.\n- Ofrenes i portes obertes\nDurant el dia 11, i com és habitual, es realitzarà l'ofrena floral del Govern, i posteriorment la de la mesa del Parlament, al monument de Rafael Casanova de Barcelona, on també assistiran nombrosos partits i entitats. En paral·lel, a les 10.00 hores es farà també una ofrena institucional a la tomba de Casanova, a Sant Boi de Llobregat, així com en altres monuments d'arreu del país. De les 10.00 a les 19.00 hores, per altra banda, tant el Palau de la Generalitat com el Parlament oferiran jornades de portes obertes.\n- Acte d'Òmnium per demanar l'absolució\nL'entitat que presideix Jordi Cuixart té previst organitzar, a partir del migdia del dia 11, un acte transversal per reclamar l'absolució. En aquest es posarà de manifest la reivindicació del 80% dels catalans, és a dir, el rebuig a la repressió i la petició d'absoldre els polítics independentistes empresonats i exiliats, així com els líders de la societat civil, que el proper octubre farà dos anys que són en presó preventiva. Aquest acte comptarà amb una representació de les diferents sensibilitats socials i polítiques sota el lema "Pels drets i les llibertats, absolució", i és la principal novetat de la Festa de la Llibertat, que ja arriba a la 19a edició al passeig Lluís Companys de Barcelona.\n- Festa per la Llibertat\nÒmnium també exigirà l'absolució durant els actes de la tarda de la Festa per la Llibertat. A partir de les 18.30, hi haurà concerts de Mishima, Buhos i Rumba Gipsy Cat i, durant el dia, n'hi haurà de Xiula, un grup musical infantil.\n- Activitats dins l'espai "Eines de País"\nL'ANC habilitarà, de les 10.00 a les 15.00, l'espai "Eines de País", que se situarà al Pla de Palau de Barcelona i els carrers del voltant. Aquest espai articularà diverses activitats per informar i conscienciar de la necessitat d'empoderar la ciutadania en el procés cap a la independència. El nou acte s'engloba dins de la darrera campanya de l'Assemblea i en el programa de "La Diada 2019-Objectiu Independència". L'espai estarà dividit en dues parts. A la zona central, ubicada al mig de la plaça, s'hi instal·laran diversos punts interactius per canviar la realitat actual i avançar cap a la independència. Una segona àrea situada als carrers que donen accés a la plaça acollirà la part d'aplicació pràctica de les eines.\nL'ANC situa el punt central de la manifestació a la plaça d'Espanya, on es dibuixarà una estrella i s'iniciaran els actes a les 17.14 hores\n- Manifestació de la Diada\nLa manifestació de la Diada que organitza l'ANC dibuixarà un estel a la plaça d'Espanya per exigir unitat, com a símbol del rumb clar de la ciutadania cap a la independència. Enguany, la mobilització de l'Assemblea atorga menys protagonisme als partits polítics, que deixaran de tenir un espai propi reservat, i pretén sumar força a la societat civil. En tot cas, Colau ja ha anunciat que no hi serà, com ja fa uns anys que passa.\nSí que seran a la zona de convidats, però, els representants del món municipal, ja que l'Associació de Municipis per la Independència (AMI) és col·laboradora de l'acte. El punt central serà la plaça d'Espanya, on s'ubicarà l'escenari amb actuacions a partir de les 17.14 hores, tot i que l'objectiu de l'entitat és omplir tots els carrers adjacents, on també es col·locaran pantalles gegants per poder seguir les actuacions i els discursos.\n- Actes institucionals arreu del territori\nEls actes institucionals també es realitzaran durant els dies previs a la Diada i el mateix dia a Girona, Lleida, Tarragona, la Catalunya Central, Terres de l'Ebre, l'Alt Pirineu i Aran, i Madrid. Per altra banda, les delegacions del Govern a la Unió Europea faran actes a Brussel·les, París, Londres, Berlín, Viena, Bratislava, l'Alguer, Roma, Estocolm, Lisboa i Ginebra. També hi haurà més d'una quinzena d'actes a casals catalans d'arreu del món.\nVa ser la primera gran manifestació de l'ANC. Sota el lema "Catalunya, nou estat d'Europa", va aplegar, segons la Guàrdia Urbana, un milió i mig de persones -dos milions, segons els organitzadors- i va marcar el precedent de les mobilitzacions que la succeirien. Més de tres quilòmetres de ciutadans van ocupar tot el passeig de Gràcia i la Via Laietana.\nVa ser una cadena humana d'uns 400 quilòmetres arreu de Catalunya que va resseguir l'antiga Via Augusta, des del Pertús (el Vallespir) fins a Vinaròs (el Baix Maestrat). Segons el Departament d'Interior de la Generalitat, hi van participar 1,6 milions de persones, 500.000 pels carrers de Barcelona.\nLa Diagonal i la Gran Via es van transformar en una gegantina V formant els colors de la senyera. Van ser més d'onze quilòmetres plens a vessar de gent vinguda d'arreu de les comarques de Catalunya per reclamar la voluntat de votar el 9-N. La Guàrdia Urbana va xifrar en 1,8 milions els assistents.\nLa Via Lliure a la República Catalana, la quarta mobilització massiva consecutiva de l'ANC, va desbordar també totes les previsions. Ja sota la presidència de Jordi Sànchez, es va xifrar la seva participació en dos milions citant les estimacions de diversos mitjans. La Guàrdia Urbana de Barcelona, per la seva banda, va rebaixar la dada a 1,4 milions de persones. Es va celebrar en plena campanya de les eleccions plebiscitàries.\nLa Diada del 2017 va ser la del referèndum. Hi van participar un milió de persones -segons la Guàrdia Urbana- i, des del Passeig de Gràcia i el carrer Aragó, es van voler representar tots els colors de l'independentisme amb la vista posada en la votació de l'1 d'octubre que el Tribunal Constitucional ja havia suspès formalment. Tots els actors de van considerar que aquesta manifestació havia de ser la primera part de la consulta vinculant d'octubre, i es va dibuixar un gran símbol "+", per la voluntat de sumar en "positiu".\nEls inscrits a la manifestació de la Diada es disparen fins als 180.000\nLa resistència col·lectiva i la llibertat protagonitzaran l'acte institucional de la Diada\nColau no participarà en la manifestació de la Diada\nPolítica, ANC, Diada 2019, Diada, 11 de setembre, manifestació, Assemblea Nacional Catalana, unitat, 11-S, Elisenda Paluzie, unitat estratègica, Associació de Municipis per la Independència, Òmnium Cultural, Òmnium, AMI\nPosar el video...\nPer Espritsant el 5 de setembre de 2019 a les 11:55\nPosareu amb una pantalla el video viral de Juerga Catalana 2, del Albert Pla...guanyareu adeptes, per sino ompliu la diada...\nPer Kusaal el 4 de setembre de 2019 a les 22:53\nNo dieu res de la mobilització "Campana per la independencia" que de ben segur serà la que aplegui mes gent.


Canvi de codificació de caràcters a partir de la versió 1.5\n(Darrera edició: dimarts, 20 d’octubre 2009, 14:08)\nA Alexandria només es poden pujar cursos i altres recursos de Moodle que hagin estat creats amb versions 1.6 i superiors.\nAixó és degut al fet que quan al 2006 va aparèixer la versió 1.6 de Moodle es va produir un canvi en la codificació de caràcters, que va passar a ser completament unicode. Les versions 1.6 i 1.7 duien una aplicació que permetia fer de manera automàtica la migració de les dades a la nova codificació, però no les versions posteriors.\nAquest canvi té algunes implicacions:\nNo es pot actualitzar directament una versió de Moodle 1.5 a una 1.8 o posterior sense passar prèviament per una versió 1.6 o una 1.7.\nLes còpies de seguretat de cursos elaborats amb una versió 1.5 presenten problemes en la codificació de caràcters quan es restauren en versions de Moodle 1.8 i posteriors si no és que prèviament es restauren a una versió 1.6 o una 1.7.


Idees i recursos pràctics\nQuants cops hem escoltat allò de: el temps passa volant, em falten hores... La percepció del pas del temps dels adults és molt diferent de com la viuen els infants.\nA consulta, moltes de les preocupacions dels pares giren al voltant de la poca consciència que tenen els seus fills de l’estona que tenen per fer els deures, del que dediquen a la tele o consoles, del molt que triguen i la calma que tenen a l’hora de vestir-se quan “saben” perfectament que queden 10 minuts per marxar cap a l’escola...\nPer deixar de culpabilitzar i de jutjar primer cal saber que el cervell dels nens encara no té la maduresa suficient per entendre la percepció del temps, si més no, no és la mateixa manera d’entendre que un adult. De fet, el nostre cervell no té cap “centre” especialitzat per valorar la percepció subjectiva de les hores o els minuts. Tot i això, tenim estructures com l’hipotàlem o la glàndula pineal que s’encarreguen de regular els cicles del son i la vigília i la producció d’hormones relacionades agafant com a referència la presència o no de llum solar. Controlar el temps ha sigut històricament una fita de la humanitat. Hem utilitzat el sol, les estrelles, les estacions... perquè tenim una necessitat imperiosa de saber i conèixer quin temps hem viscut i quin ens queda per viure.\nSabem que de tots els sentits, l’audició és el que més ens pot ajudar en la percepció del temps. Controlar el temps sense aparells externs (rellotges i comptadors) exigeix una concentració i atenció a molts factors del nostre entorn i un munt de connexions neuronals es veuen implicades.\nEls nens menors de 8 anys tenen cerebralment una capacitat de percepció del temps immadura perquè el seu cervell està en construcció. Està creant connexions significatives i per tant li falta temps per consolidar-les. Per tant, no cal que ens desesperem o insistim fins a l’extenuació a fer entendre un menut de 6 anys que el temps passa ràpid i que s’ha d’espavilar a beure el got de llet pel matí si no vol fer tard a l’escola (i de rebot enfadar-nos perquè sembla que ho faci a propòsit anar a poc a poc). Ens pot escoltar, pot entendre les paraules que li diem però no pot interioritzar la pressa ni el temps, encara no.\nAquest fet no vol dir que haguem de resignar-nos tampoc. Hi ha instruments que poden donar-nos un cop de mà per gestionar millor l’ús del temps amb els infants.\nAnteriorment hem dit que com més referents sensorials tinguem molt millor, per tant, si a més de comunicar als nens amb la nostra veu l'hora que és, afegim rellotges amb cronòmetre, alarmes, làmpades de llum o cançons seran molts més els estímuls que els ajudaran a situar-se.\nUn exemple de matí: La Berta comença l’escola a les 9:00. La seva mare la lleva a les 7:45. S’apropa a la seva habitació, li diu “Bon dia Berta, a llevar-se”. La Berta segueix al llit i la mare marxa per acabar d’enllestir coses a la cuina. Són les 8:05, la Berta segueix al llit. La mare, se n’adona que encara no s’ha aixecat i comença el primer crit. Vinga Berta! Fa 20 minuts que t’he llevat i encara estàs al llit! Espavila! La Berta, acaba de connectar amb la realitat. Fa el ronsa al llit, encara té son. No es lleva. La mare va a l’habitació de nou (són les 8:15) Berta, cada dia igual, en 20 minuts hem de sortir de casa! La nena percep el mal humor de sa mare. Fa un bot del llit. Com no hi ha temps, la mare comença a vestir la Berta bruscament mentre segueix la cantarella: no se perquè no et lleves quan et crido, si fessis les coses quan t’ho dic tindríem temps de tot... no hi ha manera, cada matí estem igual... el rellotge segueix descomptant el minuts, són les 8:45 i encara són a casa empassant el got de llet ràpid ràpid... La Berta, no entén res. Només percep la mare enfadada, la pressa que té i que gairebé no ha pogut fer ni pair res.\nAturem-nos! Podem fer les coses diferent!\nLa mare de la Berta s’apropa a l’habitació a les 7:40. Aixeca les persianes, obra la llum del passadís perquè la llum comenci a fer entendre el cervell de la Berta que la nit s’ha acabat. A les 7:50, a la vora del llit: Bon dia Berta. És hora de llevar-se. Li acarona el cap, li treu els llençols de sobre. I l’ajuda a aixecar-se del llit. Juntes van cap al menjador. Posen una cançó enèrgica, d’aquestes que et fan activar el cos. Són les 8:05. La mare du l’esmorzar a taula i s’asseuen juntes. Parlen, mengen... activem la comunicació verbal. A les 8:30h és hora de rentar-se les dents. Podem utilitzar un rellotge de cuina i posem 5 minuts. Quan soni l’alarma les dents hauran d’estar netes i la Berta a punt per vestir-se. Són les 8:35. La roba està a punt a l’habitació. La petita es vesteix sola. A les 8:50 podem sortir per la porta.\nSí, ho sé. Pot sonar utòpic, però no ho és. Intentem introduir unes pautes diàries on no només ens limitem a exigir al menuts a fer coses sinó que els acompanyem en el procés. Afegim estímuls auditius (músiques, veu, alarmes...) visuals (llum...) tàctils (acarona’ls, agafa’ls de la mà...) gustatius i olfactius (esmorzar plegats...)... busquem maneres de no començar el dia amb crits... si us plau!


Divideix i guanyaràs. Paradigma d’un imperi - Nosaltres La Veu\nDivideix i guanyaràs. Paradigma d’un imperi\nDimarts, 12 d'abril de 2022 - 06:00h\nAssumint el risc de cometre una lesa banalitat, davant de la tàctica usada ara pels enemics del valencià, proclame el seu propòsit tan vell com el pecat: «Divideix i guanyaràs». Com sabem la frase lapidària ve de lluny, almenys des de Juli César, al qual s’atribueix aquella llatina Divide et impera. Després del primer César, ho feren en la pràctica, bona part d’imperialistes i d’estadistes totalitaris de tot arreu.\nAl meu parer, la frase feta, en definitiva, no representa cap originalitat com he dit adés, ja que, probablement, obeint una llei física, ho comprovarien altres de més antic amb l’acció, elemental i fàcil, de trencar una vara prima, per a després provar de trencar-ne un bon grapat totes juntes, deixa manera, potser, es podria deduir el seu origen. No em torqueu el front.\nNo és d’estranyar que, donant una ullada de repàs a aquells que els han considerat i s’han considerat imperatorials, ungits per un bon grapat de deus i deesses, i pel mateix Déu Nostre Senyor, en trobem de ben nombrosos que han fet i fan allò que els ha donat la divina gana. Ací en aquest «modèlic Estat» i en el nostre País, ens ha pertocat de viure i patir-ne ben abundosos, ja que escolans de amén i consellers rentacares, en benefici propi i de la seua cordada, han pres decisions ben pernicioses vers els governats, amb la finalitat de dividir-nos i perpetuar-se.\nCal recordar només un parell d’exemples per tenir-los present, com la crueltat i repressió en les guerres de germanies aprofitant les revoltes de gremis i menestrals, els quals vençuts i esmorteïts per la monarquia austríaca, agilitzava el seu deliberat propòsit centralitzador, en el marc d’una època de decaïment del sistema feudal europeu, a la qual l’aristocràcia s’hi va sumar. N'és un altre els efectes de la guerra de Successió guanyada pel primer Borbó, assegurant el seu tro; les represàlies hagudes, l’abolició dels Furs arran de la derrota d’Almansa, que van consolidar en gran mesura, aquell procés centralitzador, on s’inclou la prohibició de l’ús oficial de la nostra llengua.\nDesprés de peccates minutes històriques, l’última, considerablement cruenta, fou el fallit cop d’estat contra la II República i el seu govern legítim, esdevinguda la pitjor guerra de la nostra història, secundada per tots elements reaccionaris de l’Estat, la mare església inclosa. Els efectes d’eixa guerra enverinaren de manera general la societat de l’època, sembrant la por a les butxaques, els efectes de la qual ni el restabliment de la monarquia ni la constitució, ni volen han trobat l’antídot necessari llastat en bona mesura per un immobilisme ben patent encara.\nDel «Divideix i guanyaràs» dels valencians, s’encarreguen encara també un estat monàrquic, farcit en bona mesura per les idees de Franco, endemés dels de Vox, consentits pel PP i Ciutadans, hereus d’aquell de Mingorrubio, brandant la bandera de la Llibertat, deixant a les voreres Igualtat, Fraternitat i Equitat. Fet i fet el regidor Mario Ortolá de l’Ajuntament d’Alacant recentment, aprofitant l’efemèride de la conquesta de la ciutat el 4 de Desembre de 1248 per part del rei castellà Alfons X, reivindicant-lo, el contraposaran a la Festa Nacional nostra del 9 d’Octubre, celebrant la conquesta del Regne de València pel rei en Jaume I. Convé recordar que el rei castellà, fou gendre d’en Jaime I, i per tant l’obtenció del domini d’Alacant, va ser fruit d’un pacte d’aliança, el qual fou revisat i revertit relativament poc després pel descendent de Castella i Jaume II, net del rei en Jaume.\nOrtolá ho defensava el passat 4 de Desembre, d’aquestes maneres que es poden considerar en un rerefons més tendenciós de desvalencianització, i al mateix temps un al·legat en contra, ves per on com pensen, de la constitució i les autonomies, en favor d’un regionalisme exclusiu i excloent, encara latent, alacantí: El 9 d’Octubre se celebra el Dia de la Comunitat Valenciana, i en València es commemora amb actes específics i molt emotius l’alliberació de la ciutat... Ací hi ha mentrestant un silenci culpable imposat per un autonomisme i un regionalisme valencià que res té a vore amb el sentir real dels alacantins. «Des de Vox estem fermament convençuts que hem de preservar la nostra cultura i les nostres arrels, coste allò que coste i moleste a qui moleste».\nVox ho veu clar, esperonar i tirar de la seua cordada nodrint-la d’absolutisme espanyol, arrossegant darrere d’ells el parer i les voluntats de les formacions esmentades adés. Cal dir recordant que els castellans estigueren a la ciutat 48 anys i la corona d’Aragó al llarg de 411 anys, al 1707, moment de l’abolició dels nostres Furs a mans de Felip V, per el just dret de conquesta.\nL’estratègia de Vox i companyia de desmembrar el nostre territori i les seus gens, a còpia de castellanitzar-lo més encara, sembla, si no ho remeiem, ha estat ben visible també últimament, quan pretén excloure Alacant de la zona de predomini lingüístic del valencià, contemplat en l’Estatut d’Autonomia, aprofitant que l’ús del valencià ha decaigut enllà, tot i que ací també. Així que, amigues i amics, avís per a navegants: Diu aquesta dita de procedència castellana. Quan veges la barba de ton veí pelar, posa la teua a remullar.\nAplegats a aquest punt parlant de llengua, d’imperis i divisió, el savi nostre, Emili Rodríguez Bernabéu, nascut a la ciutat d’Alacant al 1940, sortosament viu encara, valencianista com el que més, cirurgià, escriptor i poeta destacat en la nostra llengua, en un article al diari el Mundo, del 18 de setembre de 2014, comentant un mapa oficial d’Espanya de 1854, escriu entre altres paraules aquestes, tot interpretant-lo, disponible a la Viquipèdia, remarcant allò que veu en ell opinant que, el nostre territori i la seua gent s’emmarca d’entre els assimilats:\n«... No sé si el mapa el feren moderats o progressistes. Allò que importa és el seu significat: fins a quin punt es dubtava de la divisió política d’Espanya. Un dubte que, com hi veiem, arrancava i persistia des de la Guerra de Successió a la Corona d’Espanya (1701-1715)».\nAmigues i amics, enllà a la millor terreta del món, Emili Rodriguez Bernabéu resumeix al meu entendre, el meu relat al poema La marca del desert a l’Antologia Poètica, recollit a la Biblioteca virtual Miguel de Cervantes d’Alacant, el qual gustosament vos propose:\nTransfiguració lenta d’una terra esquelètica, d’uns homes que van mirar el sòl sense esperança. Invasió del desert, un ròssec, clivellat, uns arbres morts i soques esporàdiques, parrals per tot arreu. El vent fa rodolar carcanades bot ges sobre la terra blanca i neta, assedegada, inhabitable, sola.


Trinijove, present a la VII Jornada Networking de l'espai Làbora - Fundació Privada Trinijove\nPosted at 09:31h in Notícies\tby\tComunicacio\nTrinijove ha estat present aquest dilluns 2 de maig a la VII Jornada de Networking de l’Espai Làbora a El Born Centre de Cultura i Memòria. La trobada recuperava el format presencial després de dos anys de pandèmia.\nEl Programa Làbora és un projecte de cooperació publicosocial liderat per l’Ajuntament de Barcelona juntament amb les entitats socials d’ECAS (Entitats Catalanes d’Acció Social), FEICAT (Empreses d’Inserció de Catalunya) i Creu Roja, per fomentar l’ocupació i la millora de l’ocupabilitat de persones amb dificultats d’accés al mercat laboral.\nDurant l’any 2021 el Programa Làbora va atendre un total de 7.192 persones (un 7,9% més que l’any anterior), de les quals el 67% van ser dones i el 44,7% tenien més de 45 anys. A banda de la formació i la capacitació, l’any passat el Programa Làbora va facilitar que 1.709 persones (+41,7% respecte al 2020) signessin fins a 2.406 contractes laborals diferents (+40,6%), unes xifres que superen els objectius marcats pel programa i que se situen en nivells similars als d’abans de la pandèmia. Entre els contractes signats, el 67% van ser amb dones i un 46,4% amb persones que tenien més de 45 anys.\nMés enllà de la inserció laboral, el Programa Làbora, està pensat per generar una millora competencial en les persones que hi participen, i és en aquest marc d’intervenció que l’any 2021 3.361 persones han iniciat itineraris de formació. D’aquestes, el 72% eren dones.\nAquestes xifres s’han donat a conèixer durant la VII Jornada Networking del Programa Làbora, que en aquesta ocasió ha aplegat 275 persones candidates i 149 empreses, que al llarg de la jornada han disposat d’un espai per generar entrevistes ràpides individuals amb l’objectiu de cobrir vacants o d’ampliar borses de feina. A més, a l’espai de Networking, en aquesta edició s’ha disposat per primer cop d’una sala interactiva centrada en economies emergents (economia blava, economia verda, economia de les cures i digital) on les persones participants han tingut la oportunitat d’accedir a informacions sobre aquests sectors que esdevindran nous nínxols d’ocupació.\nDe les empreses col·laboradores amb el Programa Làbora, 90 han estat reconegudes amb el Segell Làbora en relació a bones praxis i la qualitat de les contractacions realitzades el 2021.\n2022, Ajuntament de Barcelona, ECAS, El Born CCM, FEICAT, formacio, intermediació laboral, Làbora, networking, ocupacio, Programa Làbora, Trinijove


Avís legal | Escola Municipal de Música Pau Casals\nTitular de la pàgina web: Escola Municipal de Música Pau Casals\nEscola Municipal de Música Pau Casals està domiciliada al Passatge del Tívoli, 3-7, 43700 El Vendrell, Tarragona. Adreça de correu electrònic de contacte: escolamusica@elvendrell.cat és l’adreça web de https://escolademusicapaucasals.cat mitjançant la qual ofereix als usuaris d’Internet informació sobre l’escola i els serveis que ofereix. Tel. 977 66 33 06.\n© Copyright Escola Municipal de Música Pau Casals, tots els drets d’explotació estan reservats. Els drets de propietat intel·lectual sobre el contingut íntegre d’aquesta pàgina web són propietat de Escola Municipal de Música Pau Casals Queda prohibida la reproducció, retransmissió, còpia, cessió o difusió total o parcial del seu contingut sense autorització expressa i per escrit. Tampoc s’autoritza:\n* Presentació d’una pàgina del lloc web en una finestra que no pertany a l’Escola Municipal de Música Pau Casals per mitjà de “framing” “.\n* La inserció d’una imatge difosa al lloc web en una pàgina que no és de l’Escola Municipal de Música Pau Casals mitjançant “in line linking”.\n* L’extracció d’elements del lloc web causant perjudici a l’Escola Municipal de Música Pau Casals conforme les disposicions vigents.\nL’Escola Municipal de Música Pau Casals no assumeix la responsabilitat de les infraccions que els usuaris puguin incórrer o dels danys i perjudicis causats per la utilització d’aquesta web i es reserva el dret d’actualització i modificació de la informació sense previ avís. Escola Municipal de Música Pau Casals no assumeix la responsabilitat del contingut, veracitat i errors en els enllaços als quals es pot accedir a través de la pàgina web. L’única finalitat dels enllaços és la de proporcionar als usuaris l’accés a una informació que pot ser del seu interès.\nLes dades que l’usuari faciliti voluntàriament a través d’aquesta pàgina web seran objecte de tractament automatitzat i s’incorporaran a un fitxer propietat de l’Escola Municipal de Música Pau Casals a utilitzar les seves dades personals per funcions comercials, permetent enviar informacions publicitàries relacionades amb els seus productes i serveis. Les seves dades podran ser cedides a altres empreses amb finalitats promocionals i publicitàries. Segons estableix la Llei Orgànica 15/1999, de 13 de desembre, de protecció de dades de caràcter personal, qualsevol usuari pot exercir el dret d’accés, rectificació, cancel·lació i oposició de les seves dades personals facilitades, dirigint-se per escrit a:\nPassatge del Tívoli, 3-7, 43700 El Vendrell, Tarragona.\nEl sistema de navegació i el programari necessaris per al funcionament d’aquest lloc web recull, en el curs normal del seu exercici, algunes dades personals la transmissió està implícita en l’ús dels protocols de comunicació d’Internet. Es tracta d’informació que no s’obté per ser associada a interessats identificats, però que per la seva naturalesa podrien, mitjançant la seva elaboració o associació amb dades de tercers, permetre’n la identificació. Aquestes dades s’utilitzen amb l’exclusiva finalitat d’obtenir informació estadística anònima sobre l’ús del lloc web, així com també per controlar el seu correcte funcionament tècnic i es cancel·len immediatament després de la seva elaboració.


Convocatòria: Ayudas destinadas a Iniciativas Estratégicas Sectoriales de Innovación Empresarial (Programa “Misiones CDTI” 2019) | Observatori\nConvocatòria: Ayudas destinadas a Iniciativas Estratégicas Sectoriales de Innovación Empresarial (Programa “Misiones CDTI” 2019)\n26 febr. 2020 | Convocatòries | 0 comments\nEl Centro para el Desarrollo Tecnológico Industrial (CDTI) ha obert la convocatòria d’Ayudas destinadas a Iniciativas Estratégicas Sectoriales de Innovación Empresarial (Programa “Misiones CDTI” 2019) en el marc del Programa Estatal de Liderazgo Empresarial en I+D+I, del Plan Estatal de Investigación Científica y Técnica y de Innovación 2017-2020.\nEl programa «Misiones Ciencia e Innovación» dona suport a grans iniciatives estratègiques, intensives en R+D i de cooperació publicoprivada, per tal d’identificar i resoldre els desafiaments de sectors productius crítics per a l’economia espanyola. El pressupost màxim és de 70.000.000 euros.\nEl programa estableix cinc missions orientades a resoldre els reptes rellevants de la societat: energia segura, eficient i neta per al segle XXI; mobilitat sostenible i intel·ligent; dinamització d’un gran sector agroalimentari sostenible i saludable; impuls a la indústria espanyola del segle XXI; i finalment, donar resposta sostenible a les malalties i necessitats derivades de l’envelliment.\nEs financen projectes d’entre 5 i 10 milions d’euros, realitzats per consorcis empresarials integrats per un mínim de 3 i un màxim de 8 empreses, amb la participació d’almenys una pyme. El pressupost elegible mínim per empresa és de 175.000 euros. El pressupost dedicat a la recerca industrial ha de ser almenys del 85 %. Els projectes han de comptar amb una participació rellevant d’organismes de recerca des del punt de vista qualitatiu i quantitatiu (almenys el 20 % del pressupost elegible ha de subcontractar aquestes entitats). La duració dels projectes és de 3 o 4 anys naturals.\nEs financen projectes d’entre 1,5 i 3 milions d’euros, desenvolupats per consorcis empresarials de fins a 6 mitjanes empreses. El pressupost elegible mínim per empresa és de 175.000 euros. El pressupost dedicat a la recerca industrial ha de ser almenys del 60 % i la subcontractació a organismes de recerca ha de ser d’almenys el 15 % del pressupost. La duració dels projectes és de 2 o 3 anys naturals.\nLa presentació de sol·licituds finalitza el 15 d’abril de 2020.


Campanya per la igualtat — TANT TU COM JO\nCampanya per la igualtat El Pallars Sobirà posa en marxa la campanya “Tant tu com jo” per fomentar la igualtat entre dones i homes https://www.pallarssobira.cat/arees/tant-tu-com-jo/campanya-per-la-igualtat https://www.pallarssobira.cat/arees/tant-tu-com-jo/campanya-per-la-igualtat/@@download/image/logo-tanttucomjo.png\nEl Pallars Sobirà posa en marxa la campanya “Tant tu com jo” per fomentar la igualtat entre dones i homes\nDurant segles, la lluita feminista ha treballat per poder viure en una societat en què la desaparició de la discriminació envers les dones sigui una realitat; però el fet que en ple segle XXI sorgeixin lleis per potenciar aquests principis (com la Llei 17/2015, de 21 de juliol, d’igualtat efectiva entre dones i homes) vol dir que encara hi ha obstacles que impedeixen la visibilitat de les dones en igualtat de condicions dins de la nostra societat. Aquesta discriminació la podem observar de forma transversal: en l’àmbit públic i privat, rural i urbà i independentment de la situació econòmica i social, tot i que aquesta darrera acostuma a ser un agreujant.\n“Tant tu com jo” mostra el testimoni de persones de la comarca del Pallars Sobirà que trenquen estereotips de gènere i vol sensibilitzar sobre les desigualtats de gènere oferint alternatives reals.\nAspectes com la segregació horitzontal, la corresponsabilitat en el treball domèstic i de cura, el sostre de vidre, la conciliació de la vida laboral i familiar i les noves masculinitats, són alguns dels aspectes que cal tenir molt presents per assolir una igualtat real entre dones i homes.\nSi volem avançar com a societat, cal que practiquem la igualtat!\nFotografia: Jordi Oliver Disseny Gràfic: espainomada.com


PREMIS FEM MATARÓ 2022: Documentació necessària – Portal d'entitats i Punt del Voluntariat\nPREMIS FEM MATARÓ 2022: Documentació necessària\nEl dia 31 d’octubre és el darrer dia per presentar la documentació per participar a la primera edició dels Premis FEM MATARÓ 2022, dotats amb 30.000 €. A continuació us presentem un resum dels detalls a tenir en compte a l’hora de presentar la documentació de manera adequada.\n Presentació de propostes i documentació a presentar\nEls projectes es presentaran en un sobre tancat, per l’entitat impulsora, en el qual només hi constarà la identificació “PREMIS FEM MATARÓ 2022, EDICIÓ 2019”.\nDins d’aquest sobre de sol·licitud s’hi inclouran dos sobres tancats, en cadascun d’aquests hi haurà de constar el títol del projecte i el número de sobre, i en cap cas el nom de les entitats que hi participen, per tal de poder preservar l’anonimat.\nSobre 1. Contindrà:\nModel 1. Declaració responsable de l’entitat impulsora\nModel 2. Declaració responsable de l’entitat col·laboradora\nSobre 2. Contindrà:\nMemòria tècnica i econòmica. Basada en el guió (Model 4. Guió de la memòria tècnica i econòmica) on s’inclouen els continguts que com a mínim ha de contenir el projecte (categoria, objectius, metodologia, pressupost, cronograma…). El projecte ha de mantenir l’anonimat de l’entitat impulsora i les entitats col·laboradores. Per tant, en cap cas es podrà fer referència als seu noms o referències que identifiquin a aquestes entitats ja que sinó seria exclòs de la valoració per part del jurat.\nOpcionalment es podrà presentar qualsevol altra informació o documentació gràfica que es consideri pertinent.\n Lloc i termini de presentació de propostes\nLa presentació de propostes es realitzarà via Registre Municipal de l’Ajuntament a qualsevol de les Oficines d’Atenció Ciutadana de Mataró, fins al 31 d’octubre de 2019, en horari d’OFIAC.\nConsulta les bases: Bases reguladores dels Premis FEM MATARÓ 2022\nRecorda que si tens qualsevol pregunta, l’Agència de Suport i Serveis a les Entitats informa i resol dubtes del procés via correu electrònic a participacio@ajmataro.cat o de manera presencial els dimarts i dijous de 9 a 15 h a la seu de l’Agència, situada al Centre Cívic Cabot i Barba (Plaça de Miquel Biada, 5) amb cita prèvia (937582668).\nParticipa a la “Jornada d’Educació per a la Ciutadania Global”. Què podem fer a Mataró per millorar el món?


Ajuntament d'Alaquàs. Premsa.Alaquàs amplia el seu patrimoni verd plantant 100 exemplars d'om\nEl exemplars pertanyen al Centre de Recursos Genètics Forestals. La donació és fruit de l'acord entre el Ministeri d'Agricultura Pesca i Alimentació i l'Ajuntament d'Alaquàs\nAlaquàs incorporarà al seu ric patrimoni verd cent nous exemplars d’oms de les varietats Ulmus minor i oms híbrids entre Ulmus minor i oms resistents a la grafiosi (Ulmus pumilla i altres). La donació arriba de la mà del Centre de Recursos Genètics Forestals, depenent del Ministeri d’Agricultura Pesca i Alimentació, a petició del departament de Desenvolupament Sostenible de l’Ajuntament d’Alaquàs.\nEs tracta de cent exemplars d’aproximadament 2´5 metres d’altura i amb un perímetre de tronc d’entre 16 i 20 cm. Els arbres cedits, valorats en 8.200 euros, seran plantats contribuint a l’augment de la biodiversitat de l’arbratge al nostre municipi.\nActualment, les i els operaris de manteniment estan duent a terme els treballs de revisió i renovació de l’arbratge al municipi. Després de ser sotmesos a revisió i vist el seu estat, han sigut retirats sis exemplars del carrer Jaime I. L’objectiu és evitar riscos per possibles trencaments i caigudes a la via pública. Els arbres seran substituïts coincidint amb els treballs de plantació dels cent nous oms procedents del Centre de Recursos Genètics Forestals.


El bloc d'un de Reus: de juny 2009\nTot i que ja portem uns quants dies amb un bon grapat d'actes previs, la Festa Major de Sant Pere a Reus comença de manera oficial a partir del moment que es fa el pregó. Això succeïa ahir dimecres 24 de juny al vespre i tot seguit vam poder assistir a la primera tronada. Aquí en teniu un video gravat a peu de plaça i des del lloc on peta més fort que és on m'acostumo a posar sempre que puc.\nDesprés de la tronada, l'alegria i la disbauxa es va anar escampant pels carrers del casc antic en la cercavila del Masclet (beguda típica de la festa major reusenca). Una cercavila que, tot i repetir l'experiència del nou format encetat l'any passat, va introduir algunes novetats com ara, el mocador oficial de la cercavila del Masclet, un mocador de color groc llampant que tots i totes vam poder lluir lligat al coll. Una altra de les novetats va ser el repartiment de 150 litres de Masclet, en bots de mig litre, entre tota la concurrència. Bots que s'afegien als que la gent de l'organització anava passant i compartint entre tots els presents. D'aquesta manera va transcórrer la cercavila amb molta gresca i diversió tot bevent Masclet amb moderació. Tal com podeu veure en aquest altre video...\nI ja ho sabeu, per descarregar-vos el programa d'actes només heu de clicar a sobre del cartell que veieu aquí al marge esquerre.\n(La Flama - Obrint Pas)\nAlgunes imatges de la cercavila d'ahir 23 de juny pels carrers del casc antic de Reus amb el gegant Carrasclet i els Trabucaires de Reus - Ball de Pere Joan Barceló\n(fotos: Edel Martínez, de Reus Digital)\nPublicat per Jordi Pinyol a 13:38\nEtiquetes de comentaris: festes, Països_Catalans, Reus, Trabucaires, tradicions\nDesprés de l'estrena ahir dissabte del Ball de Pere Joan Barceló a càrrec dels Trabucaires de Reus, el so dels trabucs ja ha començat a omplir els carrers de Reus.\nAra només cal que pareu l'orella, sobretot els dies de festa grossa, i de ben segur que sentireu les galejades.\nSi passeu per Cal Consueta trobareu un bon recull informatiu sobre l'acte de presentació d'ahir.\nJo només afegiré les paraules de presentació del personatge que encarno en aquesta aventura que tot just ara comença...\nAquí teniu el diable burlesc\narribat del negre infern\nsóc un terrible foteta\ni porto el trabuc ben ferm.\nEtiquetes de comentaris: cultura, festes, Reus, Trabucaires, tradicions\nSi us voleu afegir al grup de Facebook dels Trabucaires de Reus cliqueu aquí.\nI recordeu... dissabte 13 de juny, a 2/4 de 7 del vespre, a la plaça del Castell de Reus, presentació del Ball de Pere Joan Barceló - Trabucaires de Reus, amb l'apadrinament del gegant Carrasclet i de l'Àliga de Reus. Després d'aquesta presentació començarà una cercavila amb tots els participants que anirà cap a la plaça del Mercadal, carrer de Monterols, plaça del Prim, carrer de Llovera i acabarà a la plaça de la Llibertat.\nPublicat per Jordi Pinyol a 22:05\nFa gairebé un any que em van proposar de formar part d'un nou element festiu de la ciutat de Reus. Els seus impulsors tenien una idea molt ben configurada i només necessitaven reunir una quantitat suficient de gent festera i responsable alhora per tal de posar-ho en pràctica sortejant qualsevol de les dificultats que inevitablement sorgeixen quan s'emprenen camins com aquest.\nÉs així com ens hem anat aplegant tota una colla de gent de Reus i comarca i hem creat l'Associació de Trabucaires de Reus. Però aquests trabucaires, a més a més, tenen un paper especial. Representen els diversos personatges que configuraven la partida del guerriller Pere Joan Barceló, el Carrasclet.\nEstic content de formar part d'aquest projecte que a dia d'avui ja és una realitat. Per Reus ja comencen a ressonar els trabucs i no només durant els assajos que estem fent aquests dies. La caixa dels trons ja s'ha anat obrint per anunciar que arriba la Festa i amb ella les opinions de tots els colors. Bon senyal!\nDes d'ahir, que es va presentar oficialment el programa d'actes de la Festa Major de Sant Pere, diversos mitjans de comunicació s'han fet ressó de l'aparició en escena dels Trabucaires de Reus.\nPodeu llegir aquí, aquí i aquí.\nTambé podeu escoltar l'entrevista que el programa Club Cultura, de l'emissora local Punt 6 Ràdio, ha fet al lloctinent dels Trabucaires de Reus. Una entrevista on s'expliquen abastament totes les viscissituts i totes les il·lusions que ens han dut a assolir aquesta fita.\nLa presentació oficial serà el dissabte 13 de juny, a 2/4 de 7 de la tarda, a la plaça del Castell de Reus. A partir d'aquest moment els trabucs de festa formaran part dels sons i dels colors que protagonitzen les festes més assenyalades de la ciutat.\nSi us voleu descarregar el programa complet dels actes de la Festa Major de Sant Pere a Reus cliqueu aquí.\nTambé podeu fer un tomb pel nou web festesreus.cat que, a partir d'ara, ens conduirà per tot el panorama fester i tradicional de Reus.\nSALUT I FESTA !!!\nPublicat per Jordi Pinyol a 0:16


Escala d’evacuació a Escola Pia Santa Anna. Mataró - Node arquitectura | Node arquitectura\nEscala d’evacuació a Escola Pia Santa Anna. Mataró\nEs tracta del projecte de construcció d’una escala per a l’evacuació en cas d’incendi d’un edifici docent destinat a Escola d’Educació Infantil situat al carrer El Torrent, núms.62-64 de Mataró.\nLes obres que es van portar a terme tenien la finalitat d’obtenir una nova sortida / accés a l’edifici per fer complir les condicions d’evacuació de persones de l’edifici complint les exigències bàsiques de Seguretat en cas d’Incendi del Codi Tècnic de l’Edificació (CTE).\nBàsicament les obres van consistir en la reforma interior de les plantes primera i segona consistent en l’enderroc d’envans per al canvi de distribució de l’edifici existent així com la modificació dels serveis a l’interior de la planta segona.\nD’aquesta manera s’aconsegueix adaptar la distribució de les aules amb el nou accés a l’escala a les plantes primera i segona de l’edifici. Totes les aules garanteixen la connexió amb el passadís i aquest amb la nova sortida a la façana oest de l’edifici.


El protocol sanitari de la Cimera Iberoamericana d'Andorra detecta 10 casos de covid-19\nPublicat 20/04/2021 12:11CET\nSón treballadors d'un hotel que acollirà reunions de caps d'estat i govern\nEl protocol preventiu que s'aplica en la XXVII Cimera Iberoamericana que se celebra a Andorra ha permès detectar, i aïllar, 10 casos positius de covid-19, segons ha informat el Govern andorrà en un comunicat.\nEs tracta de 10 treballadors del complex hoteler on s'han de reunir els caps d'estat i de govern a partir d'aquest dimarts a la tarda i fins dimecres, dels quals se segueixen les possibles cadenes de contagi.\nAixí, "els protocols de cribratge han funcionat correctament i es continuaran duent a terme diàriament amb totes les persones involucrades d'una manera o altra en aquest esdeveniment", afirma l'executiu andorrà.\nEl protocol sanitari s'ha establert, entre el Ministeri de Salut i la Fundació de la Cimera Iberoamericana, per acollir amb les màximes garanties la XXVII Cimera Iberoamericana de Caps d'Estat i de Govern, i que també s'aplica en el desenvolupament de la XIII Trobada Empresarial.\nEl protocol sanitari estableix l'obligatorietat de fer servir mascareta de tipus FFP2 o quirúrgica, presentar un resultat negatiu de PCR o TMA en les 48 hores prèvies a l'arribada a Andorra i passar un test ràpid d'antígens diari per accedir als actes de la Trobada Empresarial i de la Cimera Iberoamericana.\nAixí mateix, se segueixen els preceptes bàsics de prevenció per minimitzar el risc d'infecció de distància entre persones, ventilació dels espais i la higiene de mans, a més de l'ús de mascareta.\nEn aquest sentit, el Govern d'Andorra afirma que els espais on es duen a terme els actes compten amb ventilació natural o mecànica "adequada per garantir la màxima qualitat de l'aire", que es combina amb un protocol de neteja i desinfecció de les superfícies de contacte.\nTambé s'han dissenyat circuits per evitar el contacte entre persones i s'han establert els mecanismes necessaris per evitar les aglomeracions.


jo anxovejo: Llotja: substantiu, femení, singular\nPublicat per mim a 6:35:00 p. m.\nursi ha dit...\nLa Rahola tenia tota la raó en el seu article. Volen dones, doncs que portin les de Qatar, ara que són tan amics. Quedarà molt bonica la foto en blan i negre. Impresentable això del Barça! I molt bé el teu comentari\n8 de març de 2011, a les 9:28


L’Arxiu Comarcal repassa l’expansió de Mollerussa\nL’arribada de persones per treballar a la Forestal va suposar un gran creixement demogràfic i de terreny urbà per a la ciutat\nAquesta és l’antiga església de Mollerussa, ara aquí hi ha ubicat l’Ajuntament. Transformacions com aquesta són algunes de les transformacions que va sofrir la capital del Pla d’Urgell a la dècada dels anys cinquanta. Però no és l’única, perquè fa seixanta anys, la ciutat s’acabava a l’actual Ronda Sant Pere.\nEl creixement de Mollerussa va iniciar-se primer cap a la zona de la via del tren, però amb l’arribada de la Forestal, la ciutat va veure’s obligada a expandir-se cap a la zona del Canal d’Urgell.\nPel que fa als carrers més històrics, les vies més antigues de Mollerussa són la Vila-closa i les places Major i Bertrand.


TECNOGALLERY MADRID ALCALÁ - Comprar mòbils lliures i accessoris, reparar mòbil o ‘tablet’ – TecnoGallery, franquícia de botigues de telefonia mòbil\nEl punt de venda de TecnoGallery al barri de Goya de Madrid està ubicat al carrer Alcalá, 128, i ofereix tots els nostres serveis habituals: des de la reparació professional de mòbils i tablets fins a la venda de terminals lliures, accessoris i contractació d’assegurances per a smartphones. El compromís que adquirim amb els nostres clients fa que a TecnoGallery t’assessorem de manera personalitzada per a tot allò que necessitis. A més, com que treballem amb les principals marques del sector, disposem de tot el seu catàleg de mòbils i tablets, així com els darrers llançaments i tota mena d’accessoris per a ells. A la nostra botiga d’Alcalá trobaràs allò que estàs buscant!\nEl nostre Compromís TecnoGallery està especialment pensat per a vosaltres: consisteix en dos serveis exclusius que oferim als nostres clients. D’una banda, t’instal·lem el vidre trempat (tempered glass) que hagis adquirit amb nosaltres; i, de l’altre, migrem les dades del teu mòbil antic a l’smartphone que hagis comprat a TecnoGallery Madrid Alcalá. A més, ens comprometem a oferir-te una reparació del teu terminal professional, eficaç i que utilitza recanvis d’alta qualitat.\nA TecnoGallery Madrid Alcalá ens hem especialitzat en la venda de mòbils lliures. Oferim terminals (smartphones i tablets) de tota mena, tots ells amb 2 anys de garantia. A més, et despatxarem de manera personalitzada perquè les teves decisions siguin les més encertades.\nTecnoGallery té acords amb les principals marques de telefonia (Xiaomi, Huawei, iPhone, Samsung, Sony, LG, Wiko, Alcatel...), amb la qual cosa a la nostra botiga de Madrid Alcalá disposem dels últims llançaments de tablets i smartphones lliures. Podràs escollir la mida de la pantalla, la càmera, el model i el color del teu nou mòbil, entre altres aspectes. Busquis el que busquis, ho trobaràs a TecnoGallery Madrid Alcalá!\nA la botiga de TecnoGallery a Madrid Alcalá oferim una atenció personalitzada al 100%. Forma part de la nostra filosofia! Sigui el que sigui el que necessitis en l’àmbit de la telefonia mòbil, compta amb el nostre assessorament integral per ajudar-te amb les teves decisions, i que aquestes s’adaptin tant a allò que necessites com al teu pressupost.\nReparem mòbils i tablets de tota mena!\nA TecnoGallery Madrid Alcalá tenim sempre a punt el nostre servei de reparació d’smartphones i tablets. Ens encarreguem de resoldre qualsevol problema que tingui el teu mòbil, i ens comprometem a retornar-te’l al més aviat possible i en les millors condicions. Treballem amb components i recanvis de qualitat de totes les marques (Xiaomi, Huawei, Alcatel, Wiko, Samsung, Sony, LG, iPhone...), o sigui que no et preocupis: som professionals, eficaços i de confiança!\nQuan adquireixes un nou mòbil o tablet, és molt important traspassar la informació d’un terminal a l’altre sense que es perdi cap dada pel camí. Per això, i com a part del nostre Compromís TecnoGallery, t’oferim migrar les dades nosaltres mateixos en el moment en què compres un nou smartphone o tablet al nostre punt de venda de Madrid Alcalá.\nInstal·lem el teu vidre trempat (tempered glass) gratis\nCom a part dels nostres serveis, i també del nostre Compromís TecnoGallery, quan adquireixes un vidre trempat (tempered glass) per protegir la pantalla del teu smartphone al nostre punt de venda a Madrid Alcalá, nosaltres mateixos ens encarreguem d’instal·lar-te’l sense cap cost addicional. Sabem com n’és, d’important, aquest detall, i per això te l’oferim!\nGran varietat d’accessoris per a mòbil\nGràcies a treballar amb les principals marques del sector (Sony, Xiaomi, Samsung, iPhone, LG, Alcatel, Huawei...), a TecnoGallery disposem d’un ampli ventall d’accessoris per a smartphones i tablets. A la nostra botiga de Madrid Alcalá podràs triar la teva funda, vidre trempat (tempered glass), auriculars o suport que necessitis, entre molts altres productes!\nL’assegurem encara que no provingui de TecnoGallery!\nA la nostra botiga de Madrid Alcalá oferim assegurances per a smartphones i tablets de totes les marques i gammes. Ens encarreguem de proporcionar-te una bona oferta d’assegurances entre les quals escollir i una atenció personalitzada perquè triïs la que millor s’adapta a la teva butxaca. Per això, et regalem el primer mes! A més, encara que no hagis adquirit el teu smartphone o tablet a TecnoGallery Madrid Alcalá, podem assegurar-lo igualment. Perquè el més important és tenir el teu terminal protegit!\nTenim la funda per a mòbil perfecta per a tu!\nA TecnoGallery ens encarreguem d’oferir-te un servei complet, incloent la personalització de la teva funda per a smartphone. Si tens una imatge o frase que vulguis afegir a la funda del teu mòbil per donar-li un toc més personal, porta-la a TecnoGallery Madrid Alcalá i nosaltres ens encarreguem de la resta!\nCarrer Alcalá, 128\n28009 Barri de Goya, districte de Salamanca


Més de mil persones visiten el Castell dels Templers aquest estiu | Lleida.com\nTurisme de Lleida ha fet un balanç força positiu del nombre de visitants que han passat pel Castell dels Templers, quan es compleixen tres mesos de la reobertura de l’equipament patrimonial després d’aixecar-se l’estat d’alarma per la Covid-19.\nDes del 20 de juny, i malgrat haver estat confinada la ciutat de Lleida 15 dies el mes de juliol, 1.012 persones han visitat el conjunt monumental del Turó de Gardeny amb l’acompanyament dels tècnics de Turisme de Lleida.\nAquest balanç positiu, tot i la situació d’emergència sanitària, ha predisposat a Turisme de Lleida a mantenir obert el Castell dels Templers durant tot el mes de setembre, amb el mateix horari. Tall de veu Paco Cerdà\nDurant els mesos de juny i juliol, el 88 % dels visitants procedien de Lleida i les seves comarques, una dada que ve condicionada pel tancament perimetral de la ciutat durant 15 dies; no obstant això, durant l’agost i el que portem de setembre, el 32% de les persones que han passat pel castell templer tenien el seu origen a Barcelona i la seva província. Cal dir que també s’ha comptabilitzat un lleuger increment de visitants de la resta de comunitats autònomes (Aragó, Madrid, País Basc, València, Andalusia i Castella-La Manxa).\nLes consultes per poder visitar el castell es van fer prioritàriament per internet a través de la web de Turisme de Lleida (el 65%), mentre que la resta van utilitzar les xarxes socials, ja que el punt d’informació no va estar obert al públic fins a l’agost, moment que es va enregistrar un increment de més d’un 60 en el nombre de consultes.\nEl perfil de visitants del Castell dels Templers és percentualment un públic familiar, resident majoritàriament a Lleida ciutat i d’edats molt dispars.\nPer a molts lleidatans, la proposta de Turisme de Lleida és la possibilitat de visitar un monument emblemàtic de la seva ciutat, encara desconegut per a molts, amb un recorregut unidireccional, que aprofita tots els espais tant interiors com exteriors, amb unes vistes espectaculars de la ciutat i un acompanyament immillorable per part de guies professionals de la nostra ciutat propicia uns resultats molt satisfactoris.\nEl Castell Templer de Gardeny, que enguany celebra el 900 aniversari de la fundació de l’ordre medieval, es pot visitar de dimarts a diumenge, de les 10 h fins a les 14 h. Per a més informació sobre l’oferta turística a la ciutat, es pot contactar amb el Centre d’Informació Turística de Turisme de Lleida.\nEl Castell dels Templers obre portes amb entrada gratuïta tot l'estiu\nEls 'igers' de Lleida visiten el Castell Templer de Gardeny


El Seprona va informar de la troballa a l'ajuntament responsable del terreny\nper Redacció 04/02/2019 14:50h\nEfectius de la Guàrdia Civil amb destinació en el Servei de Protecció de la Naturalesa (SEPRONA) de la Pobla de Segur i Solsona van rebre el passat divendres la trucada d'un veí de Navès (Solsonès), alertant de l'existència d'un pou sense senyalitzar. Segons ha informat la policia, es tractaria d'un antic pou de neu amb una desena d'amfibis de l'espècie Salamandra Comú i urodels inclosos en el Catàleg d'Espècies protegides de fauna silvestre de Catalunya. El pou és de forma ovalada, té uns quatre metres de profunditat i 130 centímetres de diàmetre, i probablement es tracta d'un gorg de neu, construïda entre els segles XVII i XIX.\nEn trobar situat arran de terra, va ser senyalitzat pels agents, ja que es tracta d'una zona freqüentada per la recollida de bolets i per l'activitat cinegètica, presentant un important risc per caiguda, tant de persones com d'animals de la fauna salvatge o animals domèstics. Davant la situació, el Seprona es va ficar en contacte amb l'Ajuntament de Navès per evitar possibles accidents i preservar aquesta espècie protegida. Els animals trobats es deixen dins el pou, ja que en el mateix han trobat el seu hàbitat natural.\nLa polèmica del pou on va caure en Julen\nAquest cas recorda sense voler el recent passat a Màlaga quan un nen de dos anys, en Julen, va caure en un pou d'una finca. Dies després del succés, la justícia va començar a parlar de responsabilitats i penes en el cas de la caiguda de Julen al pou de Totalán, a Màlaga. La perforació era il·legal i la Guàrdia Civil continua la investigació, que destinarà culpes per la negligència. Les sancions, administratives i penals, poden estendre's des de 6.000 euros de multa fins a quatre anys de presó. Parlem d'un delicte d'homicidi per imprudència, ja que el nen no va sobreviure als més de deu dies atrapat sotaterra.\nEls responsables de crear la situació de risc que desencadenava la tragèdia serien tant David, propietari de la finca i parella d'una cosina de la família, com Antonio Sánchez, el pouater, si es demostra que no va tancar el forat correctament. El responsable hauria d'indemnitzar a més els pares del nen i fer-se càrrec del cost del rescat, que implica ja 23 empreses públiques i privades que, per ara, desenvolupen les seves tasques de manera voluntària. Només la maquinària i els materials que s'utilitzen pugen a més de 600.000 euros, segons la Guàrdia Civil, sense comptar els danys ecològics a les finques de la zona pels arbres que s'han hagut d'arrencar.\nTambé et pot interessar: Troben un pèl del petit Julen al pou de Totalán, a Màlaga\nEMOTIU: Companys i alumnes de la dona trobada al canal de Seròs li reten homenatge\nsolsona Solsonès Ajuntament de Solsona Guàrdia Civil


Andrés Iniesta sorprèn els seus seguidors amb la imatge més tendra de la seva família\nEl futbolista es mostra molt orgullós de la seva dona i els seus fills\nAndrés Iniesta i Anna Ortiz no acostumen a fer pública la seva intimitat, però ara el jugador ha volgut compartir amb els seus seguidors una imatge de la qual se sent molt orgullós. A la foto es pot veure a tota la família d'esquenes acompanyada del text: «Poques paraules per descriure tanta felicitat i orgull. Junts sempre!». Per la seva banda, Anna Ortiz ha penjat una imatge molt similar amb un bonic missatge: «Que bonic el que hem fet».\nLa parella gaudeix plenament de ser pares. El maig passat donaven la benvinguda a la més petita de la família, una nena a qui van anomenar Siena. Aquesta es va sumar a dos nens més, Valeria, de sis anys, i Paolo Andrea, de dos. El jugador sempre que penja imatges familiars fa servir una etiqueta amb les inicials de tots els membres: '#Avapas'.\nDe moment sembla que tot va rodat a casa d'Iniesta, que també gaudeix d'un gran moment professional. Tot i tenir ja 33 anys, el futbolista continua a ple rendiment al Barça i amb els anys s'ha convertit en un element clau pel bon funcionament de l'equip.


AMPA Alfons I: 2021\nUs informem d'unes sessions que organitzen els professionals del Sigues Tu per a families d'alumnes de l'Escola Alfons I.\nLes sessions són per a pares i mares d'alumnes tots els dilluns de 15.00h a 16.30h a partir del 10 de maig fins al 14 de juny. Són tallers i xerrades que podem seguir telemàticament o presencialment a la sala d'audiovisuals de l'Escola.\nXerrada “Aprendre a parlar en temps de COVID”\nEl proper dimarts 20 d’abril a les 19h, des del CDIAP de la Cerdanya us conviden a participar en la següent activitat encapçalada per Marta Pascual Grau, logopeda del CDIAP de la Cerdanya.\nLa xerrada “Aprendre a parlar en temps de COVID” és la segona trobada d’aquest 2021 del Cicle de xerrades i tallers d’acompanyament en la criança dirigit a mares, pares, educadors i educadores i a qualsevol persona que acompanya infants en les edats que comprenen la infància i l’adolescència.\nEn aquesta ocasió, Marta Pascual, logopeda, ens convida a reflexionar sobre com és el desenvolupament del llenguatge en els nostres infants i com ara, més que mai, l’acompanyament i l’estimulació per part de la família directa en aquesta àrea del desenvolupament es torna més important que mai.\nEns hem vist obligats a tapar la nostra principal font de transmissió i recepció de llenguatge: la boca. Com està afectant això als més petits? Parlem-ne!\nPer a més informació trucar al telèfon 972 14 13 13 de 8,30 a 14,30h o enviar correu electrònic a cdiapcerdanya@cerdanya.org\nUs informem que el dimecres dia 10 i dijous dia 11 de març, es duran a terme unes jornades de portes obertes de l'escola Alfons I perquè les famílies que heu d'inscriure un fill o filla a l'escola o voleu canviar de centre, pugueu conèixer de primera mà el que l’escola i tota la comunitat educativa de l’Alfons I poden oferir-te.\nÉs important demanar cita prèvia. Ho pots fer clicant aquí\nUs volem informar que l’AMPA de l’escola Alfons I s’ha adherit a les reivindicacions que s’han engegat des de l’AMPA de l’institut Pere Borrell per tal d’aconseguir que el Govern permeti la realització de les setmanes blanques de les escoles.\nPensem que es tracta d’una activitat segura i beneficiosa pels nostres nens i nenes en un moment en que la resta de l’esport extraescolar esta aturat.\nEsperem que aquesta acció conjunta sigui escoltada per les administracions competents i finalment se’ns permeti la mobilitat.\nUs deixem l’enllaç de la notícia publicada al diari Regió 7:\nMillores als patis\nQuan les nostres filles i filles tornin a l'escola aquest dilluns, estrenaran noves instal·lacions als patis. Els més afortunats seran els grans, ja que al seu pati es trobaran unes fantàstiques estructures per jugar i demostrar la seva agilitat. Les estructures, que han costat 6.788,10€, les hem pagat l’AMPA i el terra tou l’Ajuntament de Puigcerdà.\nPer altre banda l’Ajuntament de Puigcerdà ha col·locat un nou gronxador al pati d’infantil i l’AMPA una taula al pati d’educació especial perquè puguin esmorzar ben asseguts. També estem pendents que acabin de pintar les estructures existents al pati d’infantil.\nEsperem que els gaudiu molt!


Pradó de Catalunya i les Illes Balears: Els Estudis d'Evangeli d'en Jaume Fontbona: Doncs doneu al Cèsar el que és del Cèsar, i a Déu el que és de Déu\nEls Estudis d'Evangeli d'en Jaume Fontbona: Doncs doneu al Cèsar el que és del Cèsar, i a Déu el que és de Déu\nD. 29 durant l’any A\n(18 octubre 2020)\n1. Llegim el text (Mt 22,15-21)\n15Aleshores els fariseus van planejar la manera de sorprendre Jesús en alguna paraula comprometedora. 16I van enviar els seus deixebles i els partidaris d’Herodes a dir-li: Mestre, sabem que dius la veritat i que ensenyes realment el camí de Déu, sense deixar-te influir per ningú, ja que no fas distinció de persones. 17Digues-nos què et sembla: ¿És permès o no de pagar tribut al Cèsar? 18Jesús es va adonar de la seva malícia i els digué: Per què em poseu a prova, hipòcrites? 19Ensenyeu-me la moneda del tribut. Ells li portaren un denari. 20 Jesús els preguntà: De qui són aquesta imatge i aquesta inscripció? 21Li responen: Del Cèsar. Llavors els diu: Doncs doneu al Cèsar el que és del Cèsar, i a Déu el que és de Déu.\nMateu presenta el text del tribut al Cèsar com una controvèrsia entre els dos grups representatius del judaisme, fariseus i herodians, i Jesús. Se’ns presenta una escena única, al centre de la qual destaca la figura de Jesús, que, davant la pregunta que posa el problema: ¿És permès o no de pagar tribut al Cèsar?, contesta amb una contra–pregunta: De qui són aquesta imatge i aquesta inscripció? Pregunta que compromet els seus interlocutors i prepara la sentència que clou el debat: Doncs doneu al Cèsar el que és del Cèsar, i a Déu el que és de Déu. Aquí Jesús introdueix un criteri de referència imprevist: Déu. No es tracta d’apuntar cap al lícit i prohibit, sinó cap a la relació amb Déu.\nEls representants dels dos grups que fan la pregunta a Jesús representen dues posicions diferents en relació a la més extrema dels zelotes. Els fariseus, des de la seva fidelitat a l’únic Senyor, expressen la dificultat d’acceptar el poder romà d’ocupació, però no proposen la rebel·lió armada com els zelotes. En canvi, els herodians, que donen suport a l’autoritat local de la dinastia d’Herodes, accepten de bon grat la presència romana i contesten la lluita armada dels fanàtics religiosos. L’originalitat de Jesús està a conjugar l’opció pragmàtica de pagar el tribut al Cèsar amb l’opció religiosa de fidelitat a Déu, que implica una total i íntegra adhesió al qui és, de debò, l’únic Senyor.\nEl que pertany al Cèsar, en el context immediat de la discussió, és el diner, símbol del poder econòmic i polític. El que pertany a Déu és l’amor gratuït i generós i la justícia, la llibertat i la pau que en brolla. La total i absoluta adhesió a Déu, l’únic Senyor, no admet cap compromís amb altres que li facin la competència. Així, l’accent de la resposta de Jesús cau sobre la fidelitat a l’únic Senyor, no s’hi val la divinització del poder polític ni la subjecció d’aquest als principis religiosos. La fidelitat a Déu és la millor garantia per la sana no confessionalitat de la praxi política i alhora per la llibertat religiosa.\nJesús fuig de la falsa disjuntiva: o Déu o el Cèsar? Podria dir molt bé: Déu en el Cèsar.\nNo cal entrar en la dinàmica del mal, utilitzant el nom de Déu per anar contra el poder establert o contra les realitats humanes que ens trobem o se’ns imposen.\nJesús pregunta per la imatge que hi ha a la moneda, la moneda pertany al Cèsar perquè hi ha la seva imatge, però els éssers humans duem impresa la imatge de Déu, per això pertanyem a Déu i ningú no pot dominar-nos, ni pretendre ser el nostre amo i senyor. La imatge que portem indica llibertat i responsabilitat, lliures per a Déu i als altres, responsables del que Déu ens ofereix i que no ens pertany en exclusiva.\n3. Pensem-hi. M’adono que l’altre és de Déu i no el puc posseir, dominar, maltractar, humiliar, anorrear? I quin límit poso entre el que pertany a les realitats humanes i el que pertany a Déu?\nPublicat per Pepe a 17:00\nUn recés dins l'equip pradosià\nUna carta de germanor enmig de la pandèmia\nUna carta pradosiana plena de germanor


INEF Barcelona queda segona a la I Fase de la Copa Espanya de GEG a Múrcia\tDestacats\nAquest cap de setmana ha tingut lloc la I Fase de la Copa d'Espanya de Gimnàstica Estètica de Grup a la localitat de Múrcia, on dos equips de l'INEF Barcelona han participat a la categoria senior.\nINEF, a la I Fase de la Copa d'Espanya de Gimnàstica Estètica de Grup\tDestacats\nINEF Barcelona participarà a partir del divendres 6 de novembre a la I Fase de Gimnàstica Estètica de Grup a la localitat de Múrcia.\nI Fase Copa d'Espanya de Gimnàstica Estètica de Grup\tDestacats\nMúrcia acollirà la I Fase de la Copa d'Espanya de Gimnàstica Estètica de Grup de la temporada 2015-2016 que començarà el proper 6 de novembre.\nPsikoxim entrevista a l'equip de gimnàstica estètica de l'INEF Barcelona\tDestacats\nPsicoXim, blog de Psicología de l'esport, ha publicat aquesta setmana una entrevista a l'equip de gimnàstica estètica del Club Esportiu INEF Barcelona.\nLes noies d'estètica ja preparen la nova temporada\nL'equip de gimnàstica estètica del Club Esportiu INEF Barcelona ja s'ha incorporat als entrenaments de cara a preparar les primeres competicions de la temporada. En breu esperem tenir disponible el calendari complet amb les primeres dates. L'any es presenta ple de novetats que anirem coneixent al llarg dels dies.\nL'equip de gimnàstica estètica INEF Barcelona busca gimnastes\nINEF Barcelona finalitza 8ª al World Championship de les Illes Feroe


La Bruixa d'Or Manresa es posa nostàlgica per rebre el Gipuzkoa Basket\nEl club posa a la venda samarretes històriques i Pedro Martínez confessa que aquest dissabte (21.15 hores, Esport3) aplaudirà, com un aficionat més, Jaume Ponsarnau al Nou Congost\n2 min. Barcelona 13/03/2015 15:45\n651x325 Les samarretes especials / LA BRUIXA D'OR MANRESA Les samarretes especials / LA BRUIXA D'OR MANRESA\nCoincident amb el partit d'aquest dissabte (21.15 hores, Esport3) contra el Gipuzkoa Basket, La Bruixa d'Or Manresa ha posata la venda una edició amb oferta limitada de samarretes de la dècada dels anys 80 i 90. Els aficionats tindran l'oportunitat de recordar George Gervin, Jordi Singla o el desaparegut Pep Pujolràs. El preu és de 35 euros.\nPedro Martínez haurà de fer front al Gipuzkoa Basket amb els dubtes de Roger Grimau, que arrossega problemes a l'esquena, i Marius Grigonis, que ha recaigut de la lesió que es va fer al turmell. "Tots els partits són difícils. El Gipuzkoa Basket és un equip seriós, que fa moltes coses perquè no et trobis a gust. Necessitem que l’equip tibi de l’afició", ha dit el tècnic, que té clar quina rebuda és mereix l'entrenador rival: "Jo, com un aficionat més del Bàsquet Manresa, aplaudiré Jaume Ponsarnau, una persona molt important en la història del club".\nJaume Ponsarnau, entrenador del Gipuzkoa Basket, tornarà aquest dissabte a Manresa. "És un partit especial perquè vull que sigui especial. Torno a Manresa, on he estat moltes temporades, on he estat professional i on he tingut els meus fills. De la manera que jo entenc aquesta professió, tornar a Manresa serà especial. Espero que en un futur llunyà també sigui especial tornar a Sant Sebastià", ha dit el tècnic català.\nJaume Ponsarnau: "Pedro Martínez és un dels entrenadors que més m'ha marcat"


Planta baixa àmplia per reformar a prop del mar a Platja d'Aro\nAquesta planta baixa està situada a poca distància de la platja i del centre. L'apartament té 90m2, 2 habitacions (una tercera es pot posar al costat de la cuina), una gran sala d'estar amb xemeneia, una cuina independent i un bany. Podeu gaudir de la vida a l'exterior amb 2 grans terrasses i una zona enjardinada. Té el seu propi garatge privat.\nEvidentment, s’ha de renovar completament, però veure el preu i la ubicació realment és una oportunitat. Tenim un anàlisi de laboratori que mostra que l’apartament conté ‘aluminosi’. Us podem mostrar aquest document NOMÉS després d’haver visitat aquesta propietat.\nPoseu-vos en contacte amb nosaltres per visitar aquesta oportunitat!


El PSIB insta el PP a aclarir si tenien la intenció de prorrogar la concessió del Túnel de Sóller\n15 juny 2021 16:04\nEl PSIB insta al PP a aclarir si tenien la intenció de prorrogar la concessió del Túnel de Sóller.\nEn el proper ple del Consell de Mallorca es debatrà una moció presentada conjuntament per PSIB-PSOE, Més, Podem i El Pi per instar a la institució insular a seguir treballant per aconseguir el rescat del Túnel de Sóller, malgrat les darreres decisions judicials.\nUna iniciativa que, segons Coll, implicarà una gran oportunitat «perquè el PP desmenteixi que volguessin prorrogar la concessió del Túnel de Sóller quan acabi, el 2022». En aquest sentit, el portaveu socialista ha recordat que el PP no és de fiar, la qual cosa demostren les actes del ple del Consell de juny de 2006, quan els populars van renovar la concessió del Túnel, o just un any després, quan l'aleshores portaveu, Mabel Cabrer, en demanava el rescat.\nPer això, els socialistes demanen al PP «que siguin valents i confirmin si tenien la intenció de deixar la infraestructura en mans privades durant anys», tal com sospita el Grup Socialista. La proposta conjunta es debatrà el dijous 14 de setembre al ple ordinari del Consell de Mallorca.


El Girona abandona l’Olimp (2-1) | La República Esportiva\nEl Girona torna a perdre, acaba la temporada amb deu derrotes en dotze jornades i jugarà a Segona el proper curs\nBernardo lluita una pilota amb Calleri. / EFE\nEl Girona ja sabia que estava descendit. No era matemàtic, però precisament les matemàtiques feien inviable que l’equip català aconseguís la fita inversemblant d’evitar el retrocés a la Segona Divisió dues temporades després d’assolir l’elit del futbol i de convertir la capital de província en una ciutat de Primera. Calia guanyar a Vitòria, esperar una victòria del Rayo Vallecano -sentenciat a baixar- a Vigo i, el més embolicat, reduir la diferència de set gols negatius envers el Celta. És a dir, entre els triomfs del Girona i el Rayo havien de sumar set gols favorables als blanc-i-vermells.\nPerò el conte de la lletera apareix quan prèviament no s’ha fet la feina. Quan els equips ja no depenen d’ells mateixos, comencen a fer números. Deu derrotes en les darreres dotze jornades de Lliga expliquen la situació límit en la qual s’ha trobat l’equip gironí en les últimes setmanes. Deu derrotes, un futbol trist i sense fluidesa i un entrenador que ha marejat la plantilla modificant permanentment un sistema que no s’ha consolidat en les 38 llargues jornades del campionat. Eusebio Sacristán no ha trobat la tecla en cap moment de la temporada. Tampoc quan el seu equip es mostrava més encertat de cara a porteria, amb un Cristhian Stuani convertint en gol cada una de les pilotes dins l’àrea.\nEl Girona serà a Segona la propera temporada per haver estat el pitjor equip de la categoria a casa. A Montilivi, el seu propi estadi, només hi ha sumat 15 punts. Tres victòries en tota la Lliga que el condemnen al descens d’una manera incontestable. Un equip no pot acabar un curs amb el seu temple convertit en el paradís del saqueig. No saber-se protegir a casa et fa vulnerable i et col·loca en una situació de risc, obligant l’equip a fer el més difícil, treure punts lluny del propi territori. I aquesta missió, el Girona l’ha acomplert. Amb 22 punts, els catalans han estat el setè millor equip de la Primera Divisió en els desplaçaments. Sembla mentida, però no ho és. El Girona ha estat millor que el Sevilla o l’Espanyol, equips que s’han acabat classificant per competicions europees. I incomprensiblement acabarà a la Segona Divisió.\nEusebio no va voler acceptar, fins la penúltima jornada davant el Llevant -el dia que es va condemnar definitivament al descens-, que cap dels duels directes en la lluita per la permanència es consideressin duels transcendentals. “No ha estat una final”, va repetir després dels partits davant l’Espanyol, el Vila-real, el Celta i el Valladolid. Certament, el Girona ha salvat tots aquests equips i s’ha sentenciat a mort en un tram final de Lliga per oblidar que ensorra tres quarts de temporada d’un nivell notable. De fet, en la jornada 28, mancant-ne només deu pel final, el conjunt gironí se situava nou punts per sobre de la zona vermella de la classificació.\nEl darrer partit a Primera defineix a la perfecció aquest últim període del curs. Un equip sense ànima, incapaç de generar ocasions sobre la porteria contrària, feble en defensa i extenuat en la zona del mig del camp, amb voluntat de disposar de la pilota, però psicològicament estèril per construir una sola acció ofensiva de mèrit. A Mendizorrotza, el Girona ha reproduït tot els seus defectes i aquell futbol que ha acabat mortificant una afició que ni en els pitjors malsons imaginava veure el seu equip caure a la categoria de plata.


Cataluña destinarà 12 milions a promoció turística aquest any - horecalleida.es\nCataluña destinarà 12 milions a promoció turística aquest any\nEl Govern català destinarà aquest any 12 milions d’euros del pressupost de la Conselleria d’Empresa i Ocupació a campanyes específiques de promoció turística , fet que suposa un milió i mig més que l’any passat , segons ha explicat aquest dimecres el conseller Felip Puig en roda de premsa a la Fira Internacional de Turisme ( Fitur ) de Madrid .\nEl Pla de Màrqueting Turístic de 2014 preveu que es reforci la promoció turística en línia i en aquest marc es preveu que a la primavera es llanci una eina de comercialització de paquets turístics a Internet, gràcies a un acord entre l’Agència Catalana de Turisme i l’associació de agències de viatges ACAV – Ucave .\nAixí mateix , la Generalitat preveu desenvolupar un paquet d’aplicacions per a mòbil , especialment dirigides als viatgers, amb informació pràctica i amb propostes per planificar el seu viatge .\nTambé es duran a terme altres accions que ja s’han desenvolupat altres anys amb bons resultats , com el Buy Catalonia , una macro trobada comercial que cada dos anys reuneix empreses catalanes amb més de 150 operadors turístics de més de 30 mercats per vendre els seus productes .\nFinalment , el Govern estarà present en fires internacionals de turisme , com la World Travel Market , la MITT i la ITB , i organitzarà viatges de familiarització per a operadors turístics i premsa de mitjans internacionals .\nLa Generalitat ha obert una oficina de promoció turística a Sao Paulo ( Brasil ) amb l’objectiu incrementar els turistes sud-americans que viatgen a Catalunya , segons ha anunciat Felip Puig .\nEl conseller ha concretat que l’oficina , que s’ocuparà de promoure Catalunya en mercats com Brasil , Argentina , Xile , Perú i Colòmbia , s’ha integrat al Centre de Promoció de Negocis d’Acció , pel que no ha suposat una inversió específica , més enllà dels costos de funcionament , que s’estimen en uns 100.000 euros anuals .\nPuig ha destacat que el fet que ja hi hagi vols directes des de Barcelona a Sao Paulo , Buenos Aires i Bogotà suposa un bon punt de partida per potenciar la destinació català entre els turistes d’aquesta zona , i ha assegurat que el Govern està treballant per incrementar les freqüències d’aquestes rutes i que algunes aerolínies, com Singapore Airlines , han manifestat el seu interès en aquest sentit.


Acnè - Angela - Centro de Belleza y Salud - Tarragona\nCom explicar el que és l'acnè?\nL'acnè és una malaltia inflamatòria de la pell causada per una infecció bacteriana de la pell deguda a canvis de les unitats pilosebàcies (estructura de la pell consistent en en un fol·licle pilós i la glàndula sebàcia associada).\nLa forma més comuna d'acnè es coneix com acnè vulgaris. Aquest es presenta com una sèrie de secrecions excessives de glàndules sebàcies que, combinades amb cèl·lules mortes de la pell, bloquegen el fol·licle pilós.\nEl 80% de la població pateix acne en algun moment de la seva vida, i aquest es presenta habitualment en la gent jove, encara que podem trobar persones de 30, 40 i fins i tot 60 anys, que encara pateixen aquest procés. Hi ha diversos motius pels quals es produeix l'acne. Primerament les persones amb aquest problema tenen una glàndula sebàcia més gran i produeixen més quantitat de greix. Les hormones de l'estrès nerviós o les hormones sexuals indueixen la producció de més sèu. D'altra banda, aquest sèu té dificultat en sortir a l'exterior pels canals que el condueixen a la superfície de la pell, bé perquè estan bloquejats per una espineta, o perquè s'acumulen restes de cèl·lules en les parets d'aquests canals, o perquè el gruix de la pell és més gran, fent que aquest canal sigui més llarg i es tanqui amb més facilitat. Aquest material que queda acumulat, sèu, restes de cèl·lules, bacteris, augmenti de volum, provoca el trencament de les parets de la glàndula i una infecció secundària a la pell, (el gra o quist, segons la mida). No sembla que l'acne es produeixi per brutícia o per la presa de certs aliments determinats, encara que la creença popular disposa a evitar aliments com la xocolata o la higiene exagerada de la pell. Si és veritat que una restricció en la ingesta de greix, sobretot si és d'origen animal, condueix a una disminució en la formació de sèu. També és veritat que l'ús exagerat de sabons i detergents, pot ressecar la pell sense que l'acne millori.\nCom classificar els pacients d'acnè?\nEl Acnè és un procés variat i alhora conegut. Segons la classificació de Burton, l'acnè pot ser:\n- Microcomedonià: Amb petites espinetes, molt incipient. Les lesions apareixen a la regió del nas, celles i front. És típic de la pubertat. Tot just tenen un component inflamatori.\n- Comedonià: Amb més barbs, al voltant d'algunes de les quals es produeix una mica d'inflamació.\n- Papulos: amb alguns grans petits. Aquestes lesions solen aparèixer en les galtes, front, barbeta, és a dir, repartides per tota la superfície de la cara. També en aquesta fase poden aparèixer algunes lesions en el tronc. No queden cicatrius residuals.\n- Pustuloso: apareixen alguns grans coberts de pus, amb la punta blanca. És la fase en què el component infecciós de l'acne és més important. Les lesions estàn repartides per tota la cara.\nCom explicar el tractament del acnè?\nEls tractaments de acne van encaminats a:\n- Reduir la fabricació del sèu: a més de corregir alteracions hormonals o reduir la càrrega d'estrès, els retinoides orals, alguns, antibiòtics, i procediments no invasius com la radiofreqüència que permet l'escalfament de les glàndules sebàcies, fins a una temperatura crítica en què es normalitzen de mida i redueixen la seva fabricació de sèu.\n- Reduir el gruix de la pell o els taps i barbs de les glàndules sebàcies: bé mitjançant peelings químics com el ac. Salicílic, làctic, urea? o bé amb peelings mecànics com la dermoabrasió.\n- Reduir la infecció: amb leds i si cal amb antibiòtics\n- Ensenyar l'ús correcte de cosmetics i tractament domiciliari.\nEs poden tractar les cicatrius d'acnè?\nEncara que en moltes ocasions l'acneècura sense deixar seqüeles, existeixen algunes persones que desenvolupen cicatrius en els llocs on l'acne has estat més actiu. Es poden observar tres tipus de cicatrius: les punxegudes, les atròfiques i les que tenen forma de cràter de volcà o varioliformes. Els primeres estan representades per la depressions puntiformes típiques d'alguns acnes agressius. En les segones s'aprecia una depressió a la pell perquè el greix subjacent va ser destruïda pel Gra o furóncol que va sorgir en el lloc. Les terceres són planes al centre i la pell s'eleva perifèricament de forma abrupta.\nCada tipus de cicatriu requereix un tractament específic i no és vàlid qualsevol tractament per cicatrius diferents.


És l'hora de les recompenses! — Ens ajudes a seguir amb aquest miracle? Fes possible el segon disc de Màia!\nTots aquells que no pogueu assistir el dia 10 d'ABRIL al concert de presentació no patiu, farem un segon dia d'entrega de recompenses del qual donarem detalls més endavant (localització, data i hora).\nFins el dia 10 d'abril, amb moltes ganes de donar-vos les gràcies cara a cara!\nGenial màia! Molt content de l'èxit de la vostra campanya, ens veiem al concert!


Un vell virus anomenat Blasco i altres de l'espècie - VilaWeb\nUn vell virus anomenat Blasco i altres de l’espècie\n«Per què patir pels perillosos virus 'xinesos' si en tenim prou amb alguns virulents jutges i certs polítics valencians?»\nHi ha jutges espanyols també experts, com Fernando Simón, en virus. Uns, maleïts éssers que xuplen, no la sang però sí els béns públics, són ben vistos pels jutges perquè són, al cap i a la fi, de la mateixa o semblant categoria vírica. I ja se sap com es respecten, com són d’amables entre elles, les espècies de la mateixa família, ja siguen males bestioles assassines de mesures nanomètriques com la sèrie complexa de la Covid-19, ja siguen mamífers rapinyaries com les hienes i les raboses, o uns altres mamífers tan perillosos o més com els de la família dels Judicarum Peperus i els de la Politicarum Cunyarus Peperus, tots dos del gènere dels calàpids, els que enganyen les càndides preses reptant cap enrere d’on són aquestes, immediatament abans de saltar i deixar-les immobilitzades i fetes un nyap.\nAra mateix s’acaba de produir un fet lamentable entre virus d’aquesta espècie en un jutjat valencià. És un d’aquests casos de sentència manifestament injusta comesa ara mateix contra qui va ser conseller de Cooperació d’un dels governs del Partit Popular, Rafael Blasco. Sí, aquell que se les sabia totes per a aconseguir desviar les partides econòmiques destinades al Tercer Món i passar-les al seu compte i al compte dels seus amiguets còmplices, vint-i-tants, un d’ells Augusto César Tauroni -i no és broma el nom-. També va demostrar ser un especial manifasser el Rafael, quan va aconseguir un dia que la Fiscalia Anticorrupció acordara amb ell la rebaixa de la condemna inicial de setze anys a dos anys i mig. Això són rebaixes i no ara les del gasoil! Un espavilat ell i un cas de corrupció judicial com un cabàs el de la Fiscalia! Però no s’acaba ací la història viral dels lladres dels diners que havien d’arribar, i no van ho van fer mai, als ‘negratas’ -com els anomenava l’amiguet Augusto César-. Al final, el generós jutge ha regalat, vull dir, ha condemnat Rafael Blasco, ara mateix, a només un any de presó i a dos la seua eminència, l’Augusto César.\nPer què patir pels perillosos virus ‘xinesos’ si en tenim prou amb alguns virulents jutges i certs polítics valencians?


La meravellosa bellesa de Carrer Robadors\nHistòria i històries, algunes de teatrals, d'un carrer del Raval de Barcelona\nFotografia del carrer d'en Robador extreta de Google Street View\nLa Lily era una dona de Moldàvia que va arribar el 2012 a Barcelona, a vint anys, i va començar a exercir de prostituta al carrer d’en Robador del Raval, el darrer reducte de prostitució diürna de Barcelona. Diuen que la Lily era la primera d’arribar i la darrera d’anar-se’n, sempre voltava per la plaça de la Filmoteca. Jo la veia sovint de camí cap a l’escola bressol de l’Oriol. Es va morir el 2019 i el seu cas es va fer famós perquè en el seu entorn es veu que tothom sabia des de feia anys que els proxenetes l’apallissaven sovint i anava amb un ull morat dos dies de cada quatre. Molt estimada al barri, algunes mares de l’escola van anar a l’acte de comiat que li van fer a la cantonada de Robador amb Sant Rafael.\nLa història de la Lily és una més de les que ha acollit aquest carrer en el curs dels anys. Especialment trista i sòrdida, anònima, però una més. Una entre tantes d’aquest Raval fascinant i multitot, que malgrat que ja no es digui “Barri Xino” no aconsegueix de superar l’estigma de drogues, prostitució i delinqüència que sempre l’ha acompanyat. Hi pensava l’altre dia al Teatre Grec mentre veia l’obra Carrer Robadors, dirigida per Julio Manrique a partir de la novel·la de Mathias Enard i l’adaptació de Marc Artigau i Sergi Pompermayer. Enard és un escriptor francès que va instal·lar el despatx en aquest carrer l’any 2010 i que de segur que també s’havia fixat en la Lily.\nVaig comprar la novel·la d’Enard atret pel títol i el resum de la contraportada: “En una Barcelona convulsa, en plena crisi econòmica i amb el teló de fons de les manifestacions del 15-M, un jove marroquí busca el seu lloc en aquest món.” La vaig comprar i la vaig llegir, cosa que no puc dir de tots els llibres que tinc acumulats. I em va agradar molt. I la vaig recomanar al meu fill gran, que també busca el seu lloc en aquest món, des d’una posició immensament més privilegiada que la d’en Lakhdar i sense haver de travessar estrets ni fronteres per intentar de viure la vida.\nEn Lakhdar és de Tànger i després de moltes peripècies aconseguirà arribar a Barcelona, a la recerca de la Judit i la felicitat, que per a ell són sinònims, i d’un lloc on “poder passejar, beure i follar si em rota”, sense haver-se de preocupar de què diran o de les ires divines. En Lakhdar acaba en un pis del carrer d’en Robador, un carrer molt ben retratat per Alejandro Andújar a l’escenografia de l’obra. Guillem Balart broda el personatge de Lakhdar i segur que rebrà algun premi per aquesta interpretació. A l’obra també hi surt una Lily, és clar, i dels vuit actors que hi intervenen dos són catalans amb arrels marroquines, un altre és nascut a Marràqueix i un altre a Ceuta. Com que la combinació de bon text, bona escenificació i bona interpretació tampoc no sovinteja tant, us recomano que no us deixeu perdre l’obra quan la reestrenin, el mes de setembre, a dues cantonades del carrer d’en Robador, al Teatre Romea.\nPer què llibre i obra de teatre es diuen Carrer Robadors si el nom oficial del carrer és d’en Robador? Hi ha preguntes de resposta aparentment fàcil, però amb un perill col·lateral evident. La resposta fàcil és que Robador era el nom d’una família catalana que hi tenia la masia. Una escriptura de l’any 1363 ja cita el carrer, que és anterior al 1265, amb el nom actual. Però algú va escampar que el nom venia d’un conegut lladre del Mercat de la Boqueria que hi vivia i d’aleshores ençà tothom l’anomena carrer Robadors, que segurament s’adiu més amb la realitat passada i fins i tot present de l’indret.\nEl perill col·lateral és voler anar més enllà de l’origen del nom i endinsar-se en la història del carrer. És fàcil de trobar-ne referències a internet, o fins i tot un apassionant treball universitari de Miquel Fernández González, titulat “La producció institucional del desordre. Una etnografia sobre les restes a i del Barri Xino de Barcelona” (en castellà a l’original). L’origen del carrer és medieval. Durant els segles XIII i XIV, el carrer d’en Robador era al límit del teixit urbà de Barcelona i a partir d’allà hi havia masies disperses, el monestir de Sant Pau del Camp i un hospital. De fet, tot l’actual Raval va ser creat expressament el 1300 per allotjar-hi els qui no eren acceptats dins la muralla de Portaferrissa. Curiosament, l’any 1339 ja hi ha constància documental que al carrer d’en Robador hi havia prostitució.\nÉs divertit de seguir la pista a aquest carrer i comprovar que sempre ha estat un carreró brut i humit d’un barri pobre i marginal. Ho era quan hi havia una presó de dones (la Galera) i ho continuava essent quan fa setanta anys la gent anava a comprar-hi llet fresca d’una vaca que vivia literalment a la part del darrere d’una botiga. També hi havia un forn, una farmàcia, una botiga de queviures, una fusteria i molts bars, pensions barates i meublés. A final dels vuitanta, en plena Barcelona pre-olímpica, es va dissenyar una gran operació municipal, capitanejada per PROCIVESA, que va incloure expropiacions en massa i una operació immobiliària de gran magnitud i menor transparència. Fins a arribar als nostres dies, amb el carrer esventrat per la plaça de Salvador Seguí, arran de les obres de l’any 2007, en què, a banda les prostitutes, majoritàriament africanes, hi queden tres bars mal comptats, el local de l’Associació de Treballadors Paquistanesos, un curiós taller de bicicletes i poca cosa més.\nEl Barri Xino del segle passat, que alguns consideraven pur i genuí, ja no existeix. Aquell barri situat entre la Rambla i el Paral·lel, a prop del port, refugi de mariners, bohemis i anarquistes romàntics, ha desaparegut. En tot cas, cal anar-lo a cercar a les obres de Jean Genet (Diari d’un lladre), Pieyre de Mandiargues (Al marge) o Vázquez Montalbán, que va créixer a la plaça del Pedró. Tal com escrivia el dramaturg Josep Maria Benet i Jornet al pròleg del Catàleg de la destrucció del patrimoni arquitectònic històrico-artístic del centre històric de Barcelona: “Clamem, ras i net, sobretot, a favor d’allò que els destructors odien visceralment, desaforadament: l’existència del barri en si mateix. Clamem, doncs, sobretot, perquè afirmant la permanència d’aquests carrers i construccions afirmem la més noble i respectable de les històries, la de les classes més populars… I també, a més, ei, per la bellesa real que allí s’hi troba… o que s’hi trobava. Potser poc ortodoxa, però meravellosa bellesa.”


El Sur de la Comunitat Valenciana saca el paraguas ante posibles precipitaciones\nEl Sud de la Comunitat saca el paraigua davant possibles precipitacions\nValència registrarà hui, amb 18 graus, la temperatura màxima i Requena la mínima aconseguint els 2 graus negatius\nEl Sud de la Comunitat Valenciana estarà pendent hui dimarts, 8 de gener, del cel. L’Agència Estatal de Meteorologia (Aemet) no descarta alguna precipitació ocasional o feble a la província d’Alacant, en la qual es preveu que el cel estiga més nuvolós que en la resta del territori.\nRespecte a les temperatures no s’esperen canvis importants i seran València i Alacant les ciutats que registren la temperatura més alta, amb 18 graus. No obstant això, sí que podrien produir-se gelades febles a l’interior; no en va, Requena i Morella podrien arribar a aconseguir els 2 graus negatius.\nEl vent prendrà protagonisme al Nord de Castelló al final del dia de hui. Així, Aemet adverteix de fortes ratxes que aniran augmentant de moderades a fortes durant la jornada.\nValència es tenyeix de blanc amb els últims flocs de neu de l’hivern\nValència comença el dia amb boires i bancs de boira en una jornada hivernal\nValència s’acosta a rècord històric de temperatura amb una onada de calor hivernal